סודי נמיר

אברהם שמואל (סוֹדי) נמיר (נולד בי"ט באייר תשי"ט, 27 במאי 1959) הוא פרופסור לרפואה, רופא ישראלי, מנהל מרפאה, פרופסור חבר בבית הספר לרפואה באוניברסיטת בן-גוריון בנגב,<ref></ref> מוהל, תלמיד חכם ומחבר תורני. היה הרופא של גוש קטיף.

== ביוגרפיה ==
נמיר נולד בשנת תשי"ט (1959) בשם אברהם שמואל (סטיוארט) למשה יוסף וברברה במונטריאול שבקנדה. למד בבית ספר יסודי יהודי בעיר. בשנת 1970 עלתה משפחתו לישראל, התגוררה ברמת גן והוא למד במדרשית נעם. לאחר כשנתיים עברה המשפחה להתגורר בלונדון שבממלכה המאוחדת. עם השלמת התיכון עלה נמיר ארצה לבדו ולמד שנה וחצי בישיבת ניר בקריית ארבע.

שירת בצה"ל ביחידת חרמ"ש 519, שהייתה תחילה תחת חיל השריון ובהמשך תוך כדי שירותו הפכה לגדוד שקד. השלים בהצטיינות קורס מפקדים ושירת כמפקד. משרת במילואים במשך עשרות שנים כרופא צבאי, בין השאר במלחמת לבנון הראשונה. בעת מלחמת חרבות ברזל, בהיותו בן 64, שירת תקופה ארוכה ברצועת עזה.<ref></ref> ב-2004, לאחר שהשתמש בטכניקה לעצירת דימומים שפותחה על ידו (תחבושת ה-Elad)<ref>סודי נמיר, [https://www.academia.edu/50061598/Evaluation_of_techniques_for_treating_the_bleeding_wound Evaluation of techniques for treating the bleeding wound]; </ref> וטרם אושרה בידי חיל הרפואה, נדרש לשוב ולהיבחן בבחינות לרופאים צבאיים. הוא עשה כן ושב לשירות ברצועה.<ref>; </ref>

במשך עשרות שנים פרסם מאמרים תורניים-רפואיים רבים, חלקם בעלי זיקה לפועלו הרב כמוהל. במשך שנים מל בהתנדבות אלפי ילדים. בין רבותיו בתחום זה הרב יצחק זילברשטיין והרב דוב ליאור.

=== מנהל המרפאה בגוש קטיף ===
עם שחרורו מהצבא למד רפואה באוניברסיטת בן-גוריון בנגב. התמחה אצל פרופ' ג'ו הרמן, מחלוצי רפואת המשפחה בישראל. לקראת סוף לימודיו נישא לרבקה והתגורר בפתח תקווה. היה מפעילי המחאה כנגד פינוי חבל ימית. עם הקמת ישובי גוש קטיף נתבקש בידי צבי הנדל לשמש כרופא במקום ועבר בשנת 1989 עם משפחתו לנווה דקלים. תחילה עבד במרפאה בנתיבות, לאחר מכן כרופא משפחה במרפאה בנווה דקלים, ובהמשך כמנהל המרפאה.

בתקופה זו עסק באינטנסיביות ברפואת חרום והגיע בראש כוחות הרפואה לאירועי פיגועים רבים בגוש קטיף ובציר כיסופים.<ref>; </ref> בשנת 2003 נמנה בין משיאי המשואות בטקס הדלקת המשואות ביום העצמאות בהר הרצל. אחת מפצצות המרגמה שנורו לעבר ישובי גוש קטיף נפלה בתוך ביתו.<ref></ref> בעקבות פיגועים חוזרים ונשנים העביר לתקופה מסוימת את מרפאתו לאחד מצמתי התנועה בציר כיסופים.<ref></ref> במהלך המחאה נגד תוכנית ההתנתקות ביצע נמיר ניתוח עור כשהוא תלוי מרגליו, כדי להמחיש לדבריו ש"הממשלה נפלה על הראש".<ref></ref> 

=== לאחר ההתנתקות ===
כיום עובד נמיר כרופא משפחה בשירותי בריאות כללית במרפאות קדומים ואלון מורה, וכן בחדר המיון בבית החולים בילינסון. מתגורר ביד בנימין. לאחר רצח בני משפחת פוגל באיתמר עבר עם משפחתו להתגורר בהר ברכה כשנתיים.

בין השנים 2006–2016 שימש נמיר כמרצה בבית הספר לרפואה באוניברסיטת בן-גוריון בנגב.<ref>ראו, לדוגמה, בתוך [https://cdn.mednet.co.il/2022/02/תכנית-כנס-שבתאי-בן-מאיר-2022-להפצה.pdf חוברת הכנס המדעי השנתי של איגוד רופאי המשפחה בישראל], המחלקה לרפואת משפחה באוניברסיטת בן-גוריון בנגב, 6.7.22</ref> הוא מתמחה במיוחד ברפואת עור. בשנת 2021 קיבל נמיר דרגת פרופסור חבר, בבית הספר ברפואת משפחה באוניברסיטת בן-גוריון.

== דעותיו ==
עד לשנת 2015 היה חבר בוועדת האתיקה של ההסתדרות הרפואית.<ref name=":0"></ref> הוא הודח מחברותו בוועדה לאחר שכתב בפורום אינטרנטי של רופאי משפחה על רופאים להט"בים: "אני מרחם ומתפלל על כל אלו החולים בגופם ובנפשם. מקווה ומצפה לחברה מתוקנת... סוטה זה סוטה זה סוטה, אתה יכול לקרוא לו איך שאתה רוצה, זה סוטה. כל התועבה של אתמול נהיה הנורמה של היום". לאחר הדחתו פרסמו עשרות רבנים, בהם הרב חיים דרוקמן, הרב יעקב אריאל והרב צפניה דרורי, מכתב תמיכה בנמיר.<ref></ref>

== חיים אישיים ==
נמיר נשוי לרבקה (בקי), מורה בגמלאות, ואב לאחד עשר<ref></ref><ref></ref>. תושב יד בנימין. חתנו, הרב גד מכטה, הוא מרבני היישוב עלי זהב.<ref></ref>

== פרסומים ==
* וימל אברהם – מדריך הלכתי-רפואי למצוות מילה, 2020 (772 עמודים)<ref>[https://www.machonso.org/uploads/images/ספרים(7).pdf סקירה על הספר בתוך מדור "נתקבלו במערכת"], גיליון המעין 233 [ס, ג], ניסן תש"פ, עמ' 118</ref>

=== בין מאמריו ===
* סדר הטיפול בפצועים בפיגוע המוני, תחומין יז, עמ' 349 והלאה
* קביעת זמן המילה ע"פ משקל התינוק, תחומין כ, עמ' 342 והלאה
* תפילת הרופא החוקר, אסיא עה-עו, שבט תשס"ה, עמ' 5–6
* הארכת חיי החולה הסופני – רשות או חובה, אסיא יא, תשס"ט, עמ' 209–217
* דרכי מסירת בשורה רעה על פי התורה, המעין [מח,ד], תמוז תשס"ח, עמ' 21–33
* "צרעת" בזמן הזה – בסיס הלכתי, אסיא קא-קב, ניסן תשע"ו, עמ' 19–28
* הטיפול בפצע פתוח בשבת, אסיא קט-קי, אייר תשע"ח, עמ' 21–29<ref>גרסה מעודכנת ומתוקנת של המאמר "הטיפול בפצע מדמם בשבת", תחומין כג, תשס"ג</ref>

== לקריאה נוספת ==
* איילת שליסל, "דרך נמיר", שביעי גיליון 199, 3 במרץ 2016

== קישורים חיצוניים ==

* 
* [https://asif.co.il/files_author/דר-סודי-נמיר/ מאמריו של ד"ר סודי נמיר בספרייה התורנית-אינטרנטית של כתב העת אסיף]
* 
* 
* 
* 

== הערות שוליים ==

קטגוריה:חיילי צה"ל במלחמת חרבות ברזל
קטגוריה:יד בנימין: אישים
קטגוריה:ימית: אישים
קטגוריה:מוהלים ישראלים
קטגוריה:מחברי ספרי הלכה
קטגוריה:משיאי משואה ביום העצמאות: 2003
קטגוריה:נוה דקלים: אישים
קטגוריה:סגל אוניברסיטת בן-גוריון בנגב: מדעי הבריאות
קטגוריה:רופאי משפחה ישראלים
קטגוריה:רופאים צבאיים ישראלים
קטגוריה:ישראלים שנולדו ב-1959
קטגוריה:קנדים שנולדו ב-1959
קטגוריה:רופאי שירותי בריאות כללית